**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2014 M. VASARIO 27 D. SPRENDIMO NR. T2-36 „DĖL OLIMPINĖS PAMAINOS SPORTININKŲ FINANSAVIMO BIUDŽETINĖJE ĮSTAIGOJE KLAIPĖDOS „VIESULO“ SPORTO CENTRE“ PAKEITIMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projektu siūlome pakeisti Klaipėdos miesto savivaldybės tarybos 2014 m. vasario 27 d. sprendimo Nr. T2-36 „Dėl olimpinės pamainos sportininkų finansavimo biudžetinėje įstaigoje Klaipėdos „Viesulo“ sporto centre“ 1 punktą.

Sprendimo projekto tikslas – finansuoti 2015 metais olimpinės pamainos sportininkų ugdymą biudžetinėje įstaigoje Klaipėdos „Viesulo“ sporto centre.

**2. Projekto rengimo priežastys ir kuo remiantis parengtas sprendimo projektas.**

Projektas parengtas vadovaujantis Lietuvos Respublikos vietos savivaldos įstatymo 18 straipsnio 1 dalimi, kurioje numatyta, kad savivaldybės tarybos priimtus teisės aktus gali sustabdyti, pakeisti ar panaikinti pati savivaldybės taryba.

Vadovaujantis Klaipėdos miesto savivaldybės tarybos 2014 metų vasario 27 d. sprendimu Nr. T2-36 olimpinės pamainos sportininkų ugdymas biudžetinėje įstaigoje Klaipėdos „Viesulo“ sporto centre yra numatytas tik šiais metais.

Klaipėdos miesto savivaldybės taryba 2014 metų kovo 13 d. protokoliniu pavedimu Nr. TAS-42 įpareigojo Administraciją iki 2014 metų liepos 1 dienos kreiptis į Kūno kultūros ir sporto departamentą prie LRV bei į Lietuvos tautinio olimpinio komiteto vadovybę dėl Klaipėdos mieste steigiamo regioninio aukšto sportinio meistriškumo sporto centro finansavimo. Tik gavus atsakymą iš šių valstybinių institucijų, įvertinti tokio centro veiklos finansavimo galimybes 2015-2017 metų veiklos plane bei 2015 metų miesto biudžete.

Vykdant aukščiau minėtą pavedimą Klaipėdos miesto savivaldybės administracija 2014 m. balandžio 14 d. raštu Nr. (4.22.)-R2-1240 „Dėl regioninio sporto centro steigimo“ kreipėsi į Kūno kultūros ir sporto departamento prie LRV generalinį direktorių Klemensą Rimšelį. Minėtu raštu buvo trumpai pristatyta Klaipėdos miesto savivaldybės sporto sistemos organizacinės struktūros bei finansavimo pertvarka. Buvo prašoma pradėti diskusijas įsteigiant tarpžinybinę darbo grupę, kurios uždavinys būtų pateikti išvadas ir pasiūlymus, dėl regioninio sporto centro steigimo Klaipėdos mieste. Iki šių metų vasaros iš Kūno kultūros ir sporto departamento nebuvo gauta jokio atsakymo.

Klaipėdos miesto sportą kuruojantys atstovai šių metų rugpjūčio mėnesį vyko pokalbiui į Kūno kultūros ir sporto departamentą prie LRV ir naujai paskirtam generaliniu direktoriumi Edžiui Urbanavičiui išsamiai pristatė Klaipėdos miesto programą dėl regioninio sporto centro steigimo Klaipėdos mieste. Kūno kultūros ir sporto departamento prie LRV generalinis direktorius pažadėjo artimiausiu metu svarstyti minėtą klausimą ir toliau tęsti diskusijas šiuo klausimu.

BĮ Klaipėdos miesto „Viesulo“ sporto centro direktorius, atsakingas už didelio sportinio meistriškumo padalinio veiklą, šių metų pradžioje lankėsi Lietuvos tautiniame olimpiniame komitete ir susitiko su olimpinių sporto programų direktoriumi Kaziu Steponavičiumi bei su Lietuvos Olimpinio sporto centro direktoriumi Linu Tubeliu su kuriais aptarė galimybę steigti aukšto sportinio meistriškumo centrą Klaipėdos mieste. Buvo sutarta ir toliau bendradarbiauti svarstant minėtą klausimą.

**3. Kokių rezultatų laukiama.**

Šio Tarybos sprendimo pagrindu bus ir toliau finansuojamas BĮ „Viesulo“ sporto centro olimpinės pamainos sportininkų ugdymo skyrius, kuriame vykdomas didelio sportinio meistriškumo sportininkų ugdymas, sudarant specialias sąlygas, kurios leistų įgyti fizinį, techninį ir psichologinį pasirengimą, reikalingą siekiant pačių geriausių sporto rezultatų.

Minėtas didelio sportinio meistriškumo struktūrinis padalinys ateityje taptų pagrindu steigiant (kartu su LR kūno kultūros ir sporto departamentu) Regioninį didelio sportinio meistriškumo sporto centrą sportininkų ugdymui (19 ir daugiau metų).

**4. Sprendimo projekto rengimo metu gauti specialistų vertinimai.**

Dėl teikiamo sprendimo projekto gautos pastabos šiame sprendimo projekte įvertintos.

**5. Išlaidų sąmatos, skaičiavimai, reikalingi pagrindimai ir paaiškinimai.**

2014 metais BĮ Klaipėdos „Viesulo“ sporto centro didelio sportinio meistriškumo trylikos sporto šakų 56 sportininkų ugdymui ir sąlygų sudarymui (vykimui į varžybas bei sportinių mokomųjų stovyklų vykdymui) buvo skirta 67000 Lt., o trenerių darbo užmokesčio fondui skirta 633000 Lt per metus.

**6. Lėšų poreikis sprendimo įgyvendinimui.**

2015 metams BĮ „Viesulo“ sporto centro olimpinės pamainos sportininkų ugdymo skyriuje yra tarifikuota 19 trenerių iš 9 sporto šakų ir ugdomi 56 perspektyviausi sportininkai.

2015 metų BĮ „Viesulo“ sporto centro olimpinės pamainos sportininkų ugdymo skyriui finansuoti yra planuojamas 717394 Lt poreikis iš jų: 67000 Lt sportinei veiklai ir sportavimo sąlygų sudarymui bei 650394 Lt trenerių darbo užmokesčio fondui.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės.

Bus sudarytos sąlygos perspektyviems sportininkams siekti aukštų sportinių rezultatų ir įgyvendintas Klaipėdos sporto reformos vienas iš uždavinių – didelio sportinio meistriškumo vystymas, kuris ateityje taptų pagrindu steigiant Regioninį didelio sportinio meistriškumo sporto centrą. Didės sportininkų motyvacija sportuoti ir siekti geriausių rezultatų.

Neigiamų pasekmių nenumatoma.

Sporto ir kūno kultūros skyriaus vedėjas Mantas Bagočius